<classify> SHIRIKA la Bima la Taifa NIC lina mpango wa kuzindua huduma ya bima ya kilimo katika Maonesho ya Kilimo ya Nanenane, jambo litakalosaidia kuwaondoa wakulima katika kulima kwa mazoea.Kaimu Mkurugenzi wa Masoko na Huduma kwa Wateja wa NIC, Elisante Maleko alisem hayo Dar es Salaam jana wakati akizungumza kwa niaba ya Mkurugenzi Mkuu, Sam Kamanga kuhusu mafanikio mbalimbali yaliyopatikana kwa kipindi cha uongozi wa awamu ya tano.Kuhusu bima ya kilimo alisema serikali imejipambanua katika kutekeleza dhana ya uchumi wa kati ambao ni wa viwanda na ili kufikia suala hilo ni muhimu uzalishaji wa bidhaa za viwanda ukaimarishwa na kuboreshwa.Alisema awali wakulima walilima kwa mazoea na kwa mpango huo NIC itatoa huduma za bima katika sekta hiyo na kwamba yatokeapo majanga yoyote kama ya moto au wadudu, waweze kuhudumiwa na kuwa chini ya mpango huo, wanahamasisha vijana kujikita zaidi katika kilimo, eneo ambalo asilimia kubwa ya Watanzania wanalitumia kwa ajili ya kuzalisha bidhaa mbalimbali.Muitikio wa wakulima kuingia katika huduma hii ya bima ni mkubwa, wengi wameonesha nia na kuisubiri kwa hamu iweze kuanza, alisema Kamanga na kuongeza kuwa NIC inaendelea kutoa elimu ya bima hata hadi katika vijiji mbalimbali.Aidha alisema shirika lina mpango wa kutoa huduma bora zaidi na baada ya mwaka mmoja litafungua ofisi katika nchi za JUmuiya ya Afrika Mashariki na kuhudumia nchi hizo.Maleko alisema kutokana na huduma mbalimbali ambazo wamekuwa wakizitoa NIC imekuwa ya nne katika soko la hisa Tanzanzani kwa huduma za bima kutoka namba 11 mwaka juzi, 2017.Alisema NIC imekuwa ikihudumia kwa kutoa kinga kwa miradi mikubwa ya serikali ikiwemo ya reli ndege na hata katika miradi ya gesi jambo linaloifanya kuendelea kuwa taasisi bora yenye kutoa huduma nzuri kwa wateja.Kuhusu eneo la Teknolojia ya Habari na Mawasiliano Tehama alisema wamefanikiwa kuunganishwa jambo linalosaidia utoaji wa huduma kufanyika kwa muda mfupi ukizingatia wakati na kwa uhakika huku wakitarajia kuzindua huduma kwa njia ya simu ili kuwafikia wananchi.Kadhalika alisema ndani ya kipindi hicho wameweza kulipa madai ya wateja wao kwa wakati kwa bima zote za maisha na ajali na pia wamejikita kutoa msaada kwa jamii ikiwemo ya miundombinu ya elimu na afya.  <topic>: KITAIFA 